b'\n_START_ARTICLE_\nKaravela\n_START_PARAGRAPH_\nKaravela je majhna, lahko vodljiva jadrnica, ki so jo konec 15. stoletja razvili  v \xc5\xa0paniji in na Portugalskem. Imela je dva ali 3 jambore z latinskimi ali kri\xc5\xbenimi jadri (caravela latina oziroma caravela redonda). Karavela se je razvila iz arabske qaribe, ki so jo uporabljali andaluzijski Berberi v 13. stoletju.\n_START_SECTION_\nZgodovina\n_START_PARAGRAPH_\nKaravelo so razvili na Sredozemlju in kmalu je postala najbolj priljubljeno plovilo portugalskih raziskovalcev. Portugalci so za plovbo ob zahodni afri\xc5\xa1ki obali in na Atlantiku najprej uporabljali karake (nave), ki so bile umetnine srednjeve\xc5\xa1kega ladjedelstva. Karake zaradi svoje velikosti in velikih kri\xc5\xbenih jader mnogokrat niso bile dovolj vodljive za plovbo ob obali in po neznanih vodah. Za tak\xc5\xa1no plovbo so pomor\xc5\xa1\xc4\x8daki raje izbrali karavelo, barko ali barinelo, ki so imele izpodriv od 50 do 200 ton. Karavela je bila dovolj majhna, da je lahko plula v plitvih obalnih vodah in po rekah v notranjanjost celine. Razli\xc4\x8dica s trikotnimi latinskimi jadri je lahko hitro plula po plitvih vodah in globoko v veter, razli\xc4\x8dica s kvadratnimi atlantskimi jadri pa je bila zelo hitra. Karavela je bila zaradi svoje gospodarnosti, hitrosti in okretnosti najbolj\xc5\xa1a jadrnica svojega \xc4\x8dasa. Pomorske raziskave, ki so jih opravili ravno s karavelami, so Portugalcem in \xc5\xa0pancem odprle pot do trgovine z za\xc4\x8dimbami. Za trgovanje samo so bile karavele premajhne, zato so jih kmalu nadomestile karake.\n_START_SECTION_\nOpis\n_START_PARAGRAPH_\nKaravela je imela obi\xc4\x8dajno dva ali tri, kasneje tudi \xc5\xa1tiri jambore z latinskimi jadri. Prve karavele so imele dva jambora in izpodriv okrog 50 ton. V povpre\xc4\x8dju so bile dolge 20 do 30 metrov, razmerje med dol\xc5\xbeino in \xc5\xa1irino pa je bilo okrog 3,5:1. Trup je bil elipti\xc4\x8dne oblike, zato je bila ladja zelo hitra in okretna, vendar je zaradi majhne prostornine lahko vkrcala omejeno koli\xc4\x8dino tovora. Proti koncu 15. stoletja so karavelo v\xc4\x8dasih malo prilagodili in jo opremili podobno kot karako. Dodali so ji prednje jadro, pravokotno glavno jadro in latinski krmni jambor, ne pa tudi dvignjenega prednjega krova in velikega zadnjega krova, ki bi jo upo\xc4\x8dasnila. Tak\xc5\xa1en tip karavele so imenovali caravela redonda (okrogla karavela), ker je bilo napeto glavno jadro okrogle oblike. _NEWLINE_Tak\xc5\xa1ne ladje je imel Kri\xc5\xa1tof Kolumb, ko se je leta 1492 odpravil v Ameriko. Njegova poveljni\xc5\xa1ka ladja Santa Maria je bila karaka, Pinta in  Ni\xc3\xb1a pa sta bili malo ve\xc4\x8dji karaveli z dol\xc5\xbeino okrog 30 metrov, \xc5\xa1irino 6 metrov in izpodrivom okrog 100 ton._NEWLINE_V prvi polovici 16. stoletja so Portugalci zgradili posebno vojno ladjo, ki so jo tudi imenovali caravela redonda, s katero so spremljali trgovske ladje na poti v Brazilijo in Vzhodno Indijo. Ladja je imela na prednjem jamboru pravokotno jadro, na ostalih treh jamborih pa latinska jadra. Trup je bil podoben galeonovemu. Nekateri poznavalci trdijo, da je bila ta ladja predhodnica vojnih galeonov, ki so jih uporabljali vse do 18. stoletja.'